Lisa 1
18.06.2024 hankelepingu
nr 2-2/24/583-1 juurde

Tehniline kirjeldus 
Seotud hange „Erinevate toiduainete tellimine läbi müüja e-poe“ (viitenumber 279676)

1.	Nõuded teenusele

1.1.	Seotud hanke eesmärgiks on sõlmida hankeleping erinevate toidukaupade, eelkõige Seli toitlustuskompleksi (Seli küla, Rapla vald, 79604 Rapla maakond) ja Tartu KVA kohviku (Riia 12, 51013 Tartu) ostmiseks koos kauba kohale toimetamisega. Hanke tulemusena sõlmitakse edukate pakkujatega 12-kuulised hankelepingud. Ostja esitab tellimuse müüjale, kes teostab kauba tarnet ostjale vajalikul päeval.

1.1.1.	Pakkuja peab olema võimeline tagama erinevaid toidukaupu nagu puu- ja köögivilju;, liha- ja lihatooteid; piimatooteid; mune; võid; juustu; leiba, saia ja kondiitritooteid; valmistoite; kuivaineid; konserveeritud tooteid; külmutatud tooteid; maitseaineid, kastmeid ja õlisid; maiustusi ning erinevaid jooke (v.a alkohol).

1.2.	Ostjal on õigus erandkorras (nt Kaitseväe õppused) kokkuleppel lepingu kontaktisikutega lisada tarnekohti. Lepinguperioodi jooksul lisanduvatele tarnekohtadele ja tellijatele laienevad kõik riigihanke alusdokumentides esitatud tingimused.
1.3.	Lepingu täitmiseks peab müüjal olema või ta peab saama kasutada tellimuste esitamiseks/vastuvõtmiseks ja nende haldamiseks e-keskkonda, mis on avalikult veebikeskkonnas kättesaadav.
1.4.	Tellimused vormistatakse üldjuhul müüja e-keskkonnas ostja volitatud isikute poolt. E-keskkonnas tellimuste tegemiseks edastab müüja ostjale kasutajakonto ja paroolid, kliendikoodi või muu klienti tuvastava lahenduse.
1.5.	Klienditeenindus peab töötama vähemalt tööpäevadel ajavahemikul 08.00–16.00.
1.6.	Tellimuste esitamine toimub vajaduspõhiselt. Tellimused kuuluvad täitmisele hiljemalt 24 tunni jooksul kauba tellimisest arvates ehk tellimuse esitamisest tarnele eelneval tööpäeval kuni kella 12.00-ni tellitud kaup peab ostjani jõudma järgneva tööpäeva jooksul (ajavahemikul 7.00–12.00), kui ei lepita kokku teisiti. Täpsem kauba kohale toimetamise aeg lepitakse vajadusel kokku eraldi. Juhul, kui tellitud kaupa ei ole võimalik tarnida (kas osaliselt või täielikult), peab müüja võimaldama ostjale samaväärse asenduskauba. Kauba puudumisest peab müüja ostjat viivitamatult teavitama ning informeerima asenduskaubast. Ostjal ei ole kohustust nõustuda asenduskaubaga, mis pole samaväärne. Kauba asendamisega ei tohi tellijale tekkida lisakulusid.
1.7.	Tellimuse täitmise aeg ei tohi samaväärsete asjadega asendamise tõttu pikeneda.
1.8.	Kauba kohale toomine ostja asukohta (Eesti Vabariigi piires) toimub müüja poolt korraldatud transpordiga. Müüja tagab, et tellitud toidu transpordi korral kasutatakse nõuetele vastavat transporti.
1.9.	Ostja võib vajadusel e-keskkonnas tellitud kaubale järgi tulla eelnevalt kokkulepitud väljastuspunkti.
1.10.	Kaupluse/müügikoha olemasolul ning vastaval kokkuleppel on ostjal võimalus teostada oste ka müüja kaupluses. 
1.11.	Kauba tarnimisel esitatakse igakordselt üle antava kauba kohta saateleht (1 eksemplar paberkandjal). Lisaks edastatakse saateleht läbi Telema e-keskkonna ning saadetakse PDF failina buum@rkik.ee ja tellija meili aadressile.

2.	Nõuded toodetele 

2.1.	Müüdav kaup peab olema ohutu inimese tervisele ning vastama õigusaktides sätestatud nõuetele (toiduseadus § 12 lg 1).
2.2.	Müüja peab omal kulul ja riisikol tagama, et üle antav kaup:

2.2.1.	vastab koguse ja sortimendi poolest tellimuses toodule ning lisaks ka üldtunnustatud kvaliteedi nõuetele; 
2.2.2.	on kasutuskõlblik, see tähendab kaup ei ole riknenud, tootja ega ostja poolt sätestatud kauba realiseerimistähtaega pole ületatud;
2.2.3.	on varustatud eestikeelse tarbijateabega;
2.2.4.	on nõuetekohaselt pakendatud kauba säilimiseks ja kaitseks vajalikul viisil;
2.2.5.	on välimuselt müügikõlblik ning pole vigastatud ega määrdunud;
2.2.6.	on ostjale kätte toimetatud tähtaegselt (tellimuses märgitud tarneajal).

2.3.	Toiduga kokkupuutumiseks ettenähtud materjalid ja esemed ei tohi põhjustada toidu saastumist, halvendada selle omadusi ega ohustada inimese tervist ning peavad vastama toiduga kokku puutuda lubatud materjalide ja esemete kohta esitatud nõuetele (tulenevalt toiduseadusest). Toodete pakendamiseks kasutatavad materjalid peavad vastama põllumajandusministri 03.11.2014 määruses nr 93 „Toiduga kokku puutuda lubatud materjalide ja esemete kohta esitatavad nõuded, nende gruppide kohta esitatavad erinõuded ning nimetatud materjalide ja esemete ohutuse katsetamise meetodid“ sätestatud nõuetele.
2.4.	Müüja on kohustatud tagama kaubale pakendi, mis kindlustab kauba säilimise ja kaitse transportimisel sihtkohta muutumatul kujul.
2.5.	Euroaluste ja tagastatavate kaubakastide aruandlus on korraldatud mitterahaliste nõuetena.
2.6.	Müügi- ja tellimisühikuks tootja hulgipakendeid ei aktsepteerita, tarned peavad toimuma vastavalt tellija poolt tellimuses esitatud vajadustele (kogustele).
2.7.	Kauba pakendid peavad olema märgistatud toitumisalase teabega (koostisosad, toiteväärtuse, allergeenid jms info).
2.8.	Kauba kontrollimine ja üle andmine/vastu võtmine toimub saatelehtede alusel.

3.	Normatiivid

3.1.	Müüja peab järgima kõiki toidu käitlemisega seotud kehtivate õigusaktide nõudeid, mis vastavat valdkonda reguleerivad.